ЛIыIэщын Аидэ япэ йощ
УэрэджыIакIуэхэм я «Новая звезда» урысейпсо зэпеуэм и етIуанэ Iыхьэм пхыкIри, финалым кIуащ Къэбэрдей-Балъкъэрым щыщ ЛIыIэщын Аидэ. Зэхьэзэхуэр къызэрагъэпэщащ «Звезда» федеральнэ каналымрэ УФ-м ЗыхъумэжыныгъэмкIэ и министерствэмрэ.
Мы музыкэ проектым я зэфIэкI щоплъыж Урысейм и щIыпIэ 85-м щыщ уэрэджыIакIуэхэр. Зэпеуэр къыхэзылъхьахэм зэраубзыхуамкIэ, къыщалъхуа щIыналъэм я цIэкIэщ абыхэм зыкъагъэлъэгъуэну хуитыныгъэ зэраIэр.
2016 гъэр къызэрихьэрэ ди республикэм и цIыхухэр я гуапэу кIэлъоплъ «Новая звезда» зэпеуэм Къэбэрдей- Балъкъэрым и цIэкIэ хэт хъыджэбзым и ехъулIэныгъэхэм. Артист цIэрыIуэхэр, продюсерхэр, щэнхабзэм и лэжьакIуэхэр зыхэт къэпщытакIуэ гупым щыщхэм нэхъыфIхэр къыхахащ. Ди хэкуэгъу ЛIыIэщын Аидэ ящыщщ уэрэджыIакIуэ миних зыхэта зэпеуэм и япэ Iыхьэм нэхъыфIу къыщалъыта цIыху 24-м. Псом хуэмыдэу Аидэ къыщытхъуащ композитор цIэрыIуэ Дунаевский Максим.
ЕтIуанэ Iыхьэм хэт уэрэджыIакIуэхэм папщIэ Iэ яIэтыну Iэмал яIащ теленэтыным еплъхэми. ЛIыIэщын Аидэ игъэзэщIа Меладзе Константин и «Три зи- мы» уэрэдыр телевизореплъ куэдым ягу ирихьащ икIи балли 100 къихьащ.
Москва накъыгъэ мазэм щекIуэкIыну гала-концертым щагъэнэIуэнущ «Новая звезда» теленэтыным и зэпеуэм щытекIуа уэрэджыIакIуэм и цIэр. Зи макъ дахэм куэд ихьэхуа, ди республикэм и цIэр фIыкIэ зыгъэIуа хъыджэбзыр абы пашэ щыхъуну дыщогугъ.
ТЕКIУЖЬ Заретэ.
